Hof besluit oor ‘Dros-verkragter’ se appèlaansoekNicholas Ninow tydens ‘n vorige hofverskyning. (Foto: Oupa Mokoena/ANA) Die veroordeelde kinderverkragter Nicholas Ninow se aansoek om teen sy skuldigbevinding en vonnis te appelleer, is in die Pretoriase hooggeregshof van die hand gewys. Regter Mokhine Mosope het bevind dat dit onwaarskynlik is dat ŉ ander hof ŉ ander bevinding sou maak. “Die aansoeker het my nie oortuig dat hy ŉ redelike kans op sukses het nie,” het Mosope gesê. Regter Mokhine Mosope tydens Dinsdag se uitspraak. (Skermgreep: eNCA) Mosope het Ninow, wat later as die Dros-verkragter bekend gestaan het, in Oktober verlede jaar lewenslank tronk toe gestuur vir die verkragting van ŉ sewejarige dogtertjie in die badkamer van ŉ Dros-restaurant. Die 21-jarige Ninow het skuld beken. Mosope het Ninow ŉ bykomende vyf jaar tronkstraf opgelê vir die besit van onwettige middels en nóg vyf jaar vir dwarsboming van die gereg. Laasgenoemde vonnisse word gelyklopend met die vonnis vir verkragting uitgedien. Die verkragting het in 2018 in die badkamer van ŉ Dros-restaurant in Pretoria plaasgevind. Ninow se naam is ook in die register vir seksoortreders opgeneem.